《寄题云屋赵资敬启蒙亭风雩亭二首》
元代·方回

坤三变艮山，天一生坎泉。
注谷未浩浩，滴石初涓涓。
君子观厥象，有若重稚然。
更历几险阻，然后为巨川。
始教及龉龀，成功从心年。
夫人可为望，往圣敢自专。
果行誓必往，江海迷溯沿。
育德滋无穷。昼夜鸣潺湲。
云屋有遗老，凿渠玩清涟。
时时泛羽觞，坐致兰亭贤。
曷时亦酌我，同赋临流篇。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。